Bratislava 9. mája (TASR) - Na počesť výročia Schumanovej deklarácie z 9. mája 1950 sa dnes uskutočnil galakoncert Mládež pre Európu v rámci festivalu Dni Európy v Bratislave.
Medzinárodný komorný orchester Solistes Européens Luxembourg s dirigentom Jackom Martinom Händlerom zahral v Primaciálnom paláci skladby Bacha, Haydna a Telemanna. Jedným zo štyroch sólistov bol aj slovenský huslista Ondrej Jánoška.
Bývalý prezident Európskej komisie Jacques Santer vo svojom vystúpení na tomto podujatí zdôraznil význam európskej integrácie pre mier a bezpečnosť. Podľa neho 9. mája 1950 zaznela pre Európu výzva nezapájať sa do konfliktov a konfrontácií, ale do spolupráce s cieľom vytvoriť skutočné spoločenstvo partnerov s rovnakými právami a povinnosťami, ktorí budú zdieľať spoločný osud. Bývalý premiér Luxemburska a navrhovateľ viacerých zásadných európskych projektov v príhovore uvítal iniciatívu vytvoriť Národnú konvenciu o európskej budúcnosti Slovenska.
"Teraz, keď sa Európska únia zaoberá rozhodujúcim krokom svojho integračného procesu, ktorý by mohol viesť k európskej ústave, umelé hranice a oddelené politiky jednoducho ignorujú hlbšie chápanie národnej hrdosti," dodal Santer.
Presne 9. mája 1950 predložil vtedajší francúzsky minister zahraničných vecí Robert Schuman v Paríži svoj plán zjednotenia spolupráce západoeurópskych krajín v oblasti ťažby uhlia a hutníctva, ktorý sa do histórie zapísal ako Schumanova deklarácia. Od milánskeho summitu európskych lídrov v roku 1985 sa každoročne oslavuje 9. máj ako Deň Európy a spolu s hymnou a emblémom vyjadruje politickú podstatu Európskej únie.